
Desztillációs üzem rugalmasságának vizsgálata

A világ energiafelhasználásának öt százalékát a desztillációs műveletekkel történő szétválasztó eljárások teszik ki. Ennek megfelelően egy kőolajfinomító egyik legenergiaigényesebb technológiája a kőolaj atmoszférikus és vákuum desztillációja. A desztillációs üzemek energiahatékonyságának növelése érdekében arra törekednek, hogy minél kisebb energia befektetéssel tudják biztosítani a megfelelő termékminőségeket. Ebben segít az ún. pinch analízisen alapuló energiaintergációs módszer, illetve a hozzátartozó hőcserélőhálózat tervező eljárás. Az energiaintegráció során a technológiai meleg áramok hőtartalmát a lehető legnagyobb mértékben érdemes felhasználni a kőolaj előmelegítésére, hiszen így csökkenthető leginkább a külső energia felhasználása, valamint ennek köszönhetően csökken az üzem károsanyag kibocsátása is.
A kőolajfinomítók egyik fontos tulajdonsága a rugalmasság, azaz, hogy különböző kőolajtípusok feldolgozására is alkalmasak legyenek. Ahhoz, hogy az eltérő alapanyagokból, kívánt minőségű elsődleges lepárlási termékeket állítsanak elő, az üzem hőcserélő hálózatának az adott kőolajok esetén képesnek kell lennie a megfelelő hőmérsékletprofil biztosítására. Az atmoszférikus- és vákuumdesztilláló üzem hőcserélőinek optimális kapcsolásával az eltérő kőolajtípusok esetén is az előírt termékminőségeket érhetjük el.
Az előadásban ismertetett kutatás célja, hogy folyamat szimulációs (PRO/II) programmal elkészített modell alapján különböző kőolajok estén vizsgáljam az üzem optimális hőcserélő kapcsolatát az előírt termékminőségek biztosítására és a legkevesebb segédenergia felhasználásra törekedve. Bemutatom a szűkületi pont helyzetének alakulását az egyes esetekben, valamint vizsgálom, hogy azonos hőcserélő elrendezés esetén megfelelő módon előmelegíthetőek-e az eltérő típusú kőolajok.



